CELEX: 52021PC0710
Language: hr
Date: 2021-11-23
Title: Prijedlog PROVEDBENE ODLUKE VIJEĆA o izmjeni Provedbene odluke (EU) 2018/1490 u pogledu odobravanja Mađarskoj da tijekom dodatnog razdoblja primjenjuje posebnu mjeru odstupanja od članka 287. Direktive 2006/112/EZ

EUROPSKA KOMISIJA
            Bruxelles, 23.11.2021.
            COM(2021) 710 final
            2021/0368(NLE)
            
            Prijedlog
            PROVEDBENE ODLUKE VIJEĆA
            o izmjeni Provedbene odluke (EU) 2018/1490 u pogledu odobravanja Mađarskoj da tijekom dodatnog razdoblja primjenjuje posebnu mjeru odstupanja od članka 287. Direktive 2006/112/EZ
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, odlučujući jednoglasno na prijedlog Komisije, može odobriti bilo kojoj državi članici uvođenje posebnih mjera odstupanja od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim pri Komisiji 19. travnja 2021. Mađarska je zatražila odobrenje da do 31. prosinca 2024. nastavi primjenjivati mjeru odstupanja od članka 287. Direktive o PDV-u kojom bi se od plaćanja PDV-a izuzelo porezne obveznike čiji godišnji promet ne prelazi protuvrijednost 48 000 EUR u nacionalnoj valuti.
            
            
               U skladu s člankom 395. stavkom 2. drugim podstavkom Direktive o PDV-u Komisija je dopisom od 28. lipnja 2021. obavijestila ostale države članice o zahtjevu Mađarske. Komisija je dopisom od 29. lipnja 2021. obavijestila Mađarsku da su joj dostupne sve informacije potrebne za razmatranje zahtjeva. 
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući mogućnost izuzeća poreznih obveznika čiji godišnji promet ne prelazi određeni iznos. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
            
            
               U skladu s člankom 287. Direktive o PDV-u pojedine države članice koje su pristupile nakon 1. siječnja 1978. mogu izuzeti od plaćanja PDV-a porezne obveznike čiji godišnji promet ne prelazi protuvrijednost u nacionalnoj valuti iznosa navedenih u toj odredbi, prema tečaju na dan njihova pristupanja.
            
            
               U skladu s člankom 287. točkom 12. Direktive o PDV-u Mađarska može izuzeti od plaćanja PDV-a porezne obveznike čiji godišnji promet nije viši od protuvrijednosti 35 000 EUR u nacionalnoj valuti prema deviznom tečaju na dan njezina pristupanja. 
            
            
               Provedbenom odlukom Vijeća (EU) 2018/1490
                  2
                Mađarskoj je do 31. prosinca 2021. bio odobren viši prag, tj. izuzeće od plaćanja PDV-a za porezne obveznike čiji godišnji promet ne prelazi protuvrijednost 48 000 EUR u nacionalnoj valuti prema tečaju na dan njezina pristupanja. 
            
            
               Odobrenje za nastavak primjene izuzeća za porezne obveznike čiji godišnji promet nije viši od iznosa koji odgovara protuvrijednosti 48 000 EUR u HUF nakon 2021. bilo bi znatno pojednostavnjenje za osobe koje upravljaju relativno malim poduzećima. Porezni obveznici obuhvaćeni tim izuzećem ne moraju odbiti niti platiti PDV, biti registrirani u sustavu PDV-a niti voditi detaljnu evidenciju transakcija koje podliježu PDV-u. Zahvaljujući tim pojednostavnjenjima vlasnici malih poduzeća mogu posvetiti više vremena i resursa razvoju svojeg poslovanja. Mjera odstupanja i dalje nije obvezna za porezne obveznike. Stoga će mala poduzeća čiji promet ne prelazi prag i dalje moći primjenjivati uobičajene odredbe o PDV-u.
            
            
               Nadalje, trošak naplate PDV-a od poreznih obveznika koji upravljaju poduzećima s relativno malim prometom, koji nastaje pružanjem usluga poreznim obveznicima i revizijom njihovih prijava poreza, nerazmjerno je visok u usporedbi s iznosom prikupljenog poreza. Stoga primjenom izuzeća od PDV-a na vlasnike malih poduzeća porezna uprava može usmjeriti više sredstava na sprečavanje i suzbijanje poreznih prijevara, utaja i izbjegavanja plaćanja poreza te za poboljšanje kvalitete usluga za porezne obveznike i učinkovitosti naplate PDV-a od velikih poduzeća.
            
            
               Mjera ne utječe znatno na ukupni iznos poreznih prihoda od PDV-a niti na ukupni iznos poreznog prihoda prikupljenog u fazi konačne potrošnje.
            
            
               Mjera odstupanja, kojom se pojednostavnjuju obveze malih gospodarskih subjekata, u skladu je s ciljevima koje je Europska unija utvrdila za mala poduzeća.
            
            
               Stoga bi Mađarskoj trebalo odobriti primjenu mjere odstupanja do 31. prosinca 2024.
            
            
            
               •Dosljednost s postojećim odredbama politike u tom području
            
            
               Mjera odstupanja u skladu je s ciljevima Direktive (EU) 2020/285 o izmjeni članaka od 281. do 294. Direktive o PDV‑u o posebnoj odredbi za mala poduzeća
                  3
               , proizašle iz akcijskog plana o PDV‑u
                  4
               , kojom se nastoji stvoriti moderan i pojednostavnjen sustav za te poslovne subjekte. Konkretno, njome se nastoje smanjiti troškovi usklađivanja u području PDV-a i narušavanje tržišnog natjecanja na domaćem tržištu i na razini EU-a, smanjiti negativni učinak praga te olakšati ispunjavanje obveza za poslovne subjekte i aktivnosti nadzora koje provode porezne uprave.
            
            
               Nadalje, prag od 48 000 EUR u skladu je s Direktivom (EU) 2020/285 jer državama članicama omogućuje određivanje praga godišnjeg prometa potrebnog za izuzeće od PDV-a na razini koja nije viša od 85 000 EUR (ili protuvrijednosti u nacionalnoj valuti).
            
         
         
            
               Slična odstupanja kojima se od plaćanja PDV-a izuzimaju porezni obveznici s godišnjim prometom manjim od određenog praga, kako je predviđeno člancima 285. i 287. Direktive o PDV-u, odobrena su drugim državama članicama. Nizozemskoj
                  5
                je odobren prag od 25 000 EUR, Italiji
                  6
                prag od 30 000 EUR, Belgiji
                  7
                prag od 25 000 EUR, Luksemburgu
                  8
                prag od 35 000 EUR, Poljskoj
                  9
               , Latviji
                  10
                i Estoniji
                  11
                odobren je prag od 40 000 EUR, Litvi
                  12
                prag od 55 000 EUR, Hrvatskoj
                  13
                prag od 45 000 EUR, Malti
                  14
                prag od 30 000 EUR, Sloveniji
                  15
                od 50 000 EUR te Rumunjskoj
                  16
                prag od 88 500 EUR.
            
            
               Odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Uključivanje datuma isteka posebne mjere odstupanja do 31. prosinca 2024., kako je zatražila Mađarska, u skladu je sa zahtjevima iz Direktive (EU) 2020/285. Prema toj direktivi, države članice dužne su donijeti nacionalne odredbe kako bi se s njom uskladile te ih primjenjivati od 1. siječnja 2025.
            
            
               Predložena mjera stoga je u skladu s odredbama Direktive o PDV-u.
            
            
               •Dosljednost u odnosu na druge politike Unije
            
            
               Komisija dosljedno naglašava potrebu za jednostavnijim pravilima za mala poduzeća. Komisija je u tom pogledu u ožujku 2020. donijela Strategiju za MSP-ove za održivu i digitalnu Europu
                  17
               , u kojoj se obvezala da će nastaviti raditi na smanjenju opterećenja MSP-ova. Cilj da se smanji regulatorno opterećenje jedan je od stupova te strategije. Ta posebna mjera odstupanja u skladu je s takvim ciljevima u pogledu fiskalnih pravila. U skladu je i s Akcijskim planom za pravedno i jednostavno oporezivanje kojim se podupire strategija oporavka iz 2020.
                  18
               , kojim se potvrđuje da su troškovi poreznog usklađivanja i dalje visoki u EU-u te da su troškovi usklađivanja obično znatno viši za mala nego za velika poduzeća.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Načelo supsidijarnosti stoga se ne primjenjuje.
            
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               S obzirom na to da je odstupanje ograničenog opsega, posebna mjera odstupanja proporcionalna je cilju koji se želi postići, to jest pojednostavnjenju naplate poreza za male porezne obveznike i poreznu upravu.
            
            
               •Odabir instrumenta
            
            
               Predloženi je instrument provedbena odluka Vijeća.
            
            
               U skladu s člankom 395. Direktive o PDV-u odstupanje od zajedničkih pravila o PDV-u moguće je samo ako to Vijeće na prijedlog Komisije jednoglasno odobri. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               Nije provedeno savjetovanje s dionicima. Ovaj prijedlog temelji se na zahtjevu koji je podnijela Mađarska i odnosi se samo na tu državu članicu.
            
            
               •Procjena učinka
            
         
         
            
               
                  Na temelju prijedloga provedbene odluke Vijeća Mađarskoj se odobrava nastavak izuzimanja od plaćanja PDV-a poreznih obveznika čiji godišnji promet ne prelazi protuvrijednost 48 000 EUR u HUF. Osobe čiji oporezivi promet ne prelazi prag neće se morati prijaviti u registar obveznika PDV‑a, što znači da će se primjenom mjere smanjiti njihovo administrativno opterećenje jer neće morati voditi evidenciju u svrhu PDV-a ili podnositi prijavu PDV-a. Slijedom toga, mjera će potencijalno imati pozitivan učinak na poreznu upravu jer će smanjiti njezino administrativno opterećenje. 
               
               
                  Mađarska tijela tvrde da se obrazloženje na temelju kojega je uveden viši prag nije mijenjalo. Do 31. prosinca 2020. od plaćanja PDV-a izuzeto je 766 118 poreznih obveznika čiji promet nije prešao protuvrijednost 48 000 EUR u HUF, 14 % više nego prije uvođenja višega praga 2019. Mađarska je istaknula da bi pri utvrđivanju praga trebalo voditi računa o činjenici da prihodi prikupljeni od poreznih obveznika koji ispunjavaju uvjete za osobno izuzeće rastu razvojem gospodarstva. Međutim, od 2019. na izuzeće od PDV-a odlučila se tek trećina poreznih obveznika koji su prethodno bili obveznici PDV-a čiji godišnji promet nije prelazio protuvrijednost 48 000 EUR u HUF.
               
               
                  U pogledu utjecaja na proračun, prema podacima koje je dostavila Mađarska povećanje praga od 1. siječnja 2019. na temelju Provedbene odluke Vijeća (EU) 2018/1490 s protuvrijednosti 35 000 EUR u HUF na protuvrijednost 48 000 EUR u HUF dovelo je do proračunskih gubitaka u iznosu od 7,3 milijarde HUF (približno 0,1 % do 0,2 % prihoda od PDV-a prema obračunskom načelu).
               
               
                  Mjera odstupanja neće biti obvezna za porezne obveznike. Porezni obveznici moći će se odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ.
               
            
            
               •Temeljna prava
            
            
               
                  Prijedlog ne utječe na zaštitu temeljnih prava.
               
            
            
               4.UTJECAJ NA PRORAČUN
            
            
               
                  Nakon stupanja na snagu Uredbe Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost
                     19
                  , Mađarska od 2021. nadalje neće izvršiti izračun naknade u izvješću o vlastitim sredstvima koja proizlaze iz poreza na dodanu vrijednost.
               
            
            
               2021/0368 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke (EU) 2018/1490 u pogledu odobravanja Mađarskoj da tijekom dodatnog razdoblja primjenjuje posebnu mjeru odstupanja od članka 287. Direktive 2006/112/EZ
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  20
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 287. točkom 12. Direktive 2006/112/EZ Mađarska može izuzeti od poreza na dodanu vrijednost (PDV) porezne obveznike čiji godišnji promet ne premašuje protuvrijednost 35 000 EUR u nacionalnoj valuti prema deviznom tečaju na dan njezina pristupanja.
            
            
               (2)Provedbenom odlukom Vijeća (EU) 2018/1490
                  21
                Mađarskoj je odobreno uvođenje posebne mjere odstupanja od članka 287. Direktive 2006/112/EZ kako bi se od plaćanja PDV-a izuzeli porezni obveznici čiji godišnji promet ne prelazi protuvrijednost 48 000 EUR u nacionalnoj valuti prema deviznom tečaju na dan njezina pristupanja Uniji, do 31. prosinca 2021. ili do stupanja na snagu direktive o izmjeni članaka od 281. do 294. Direktive 2006/112/EZ, ovisno o tome koji datum nastupi ranije („posebna mjera odstupanja”).
            
            
               (3)Mađarska je dopisom od 19. travnja 2021. zatražila odobrenje za nastavak primjene posebne mjere odstupanja do 31. prosinca 2024., a to je datum do kojeg države članice moraju prenijeti Direktivu Vijeća (EU) 2020/285
                  22
               , kojom se utvrđuju jednostavnija pravila o PDV-u za mala poduzeća. Tom se direktivom državama članicama također omogućuje izuzimanje poreznih obveznika čiji godišnji promet u toj državi članici ne prelazi iznos od 85 000 EUR ili njegovu protuvrijednost u nacionalnoj valuti.
            
         
         
            
               (4)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 28. lipnja 2021. zahtjev Mađarske proslijedila ostalim državama članicama. Komisija je dopisom od 29. lipnja 2021. obavijestila Mađarsku da su joj dostupne sve informacije potrebne za razmatranje zahtjeva.
            
            
               (5)Posebna mjera odstupanja u skladu je s Direktivom (EU) 2020/285, kojom se nastoje smanjiti troškovi usklađivanja u području PDV-a za mala poduzeća i narušavanja tržišnog natjecanja na nacionalnoj razini i razini Unije te smanjiti negativni učinak prijelaza s izuzeća na oporezivanje (učinak praga). Njome se ujedno nastoji olakšati usklađivanje za mala poduzeća kao i praćenje koje provode porezna tijela. Prag od 48 000 EUR u skladu je s člankom 284. Direktive 2006/112/EZ.
            
            
               (6)Posebna mjera odstupanja i dalje neće biti obvezna za porezne obveznike. Porezni obveznici i dalje će moći odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ.
            
            
               (7)Prema informacijama koje je dostavila Mađarska, učinak posebne mjere odstupanja na ukupni iznos poreznog prihoda Mađarske prikupljenog u fazi konačne potrošnje bit će zanemariv.
            
            
               (8)Nakon stupanja na snagu Uredbe Vijeća (EU, Euratom) 2021/769
                  23
                Mađarska od 2021. nadalje neće izvršiti izračun naknade u izvješću o vlastitim sredstvima koja proizlaze iz poreza na dodanu vrijednost.
            
            
               (9)S obzirom na pozitivan učinak posebne mjere odstupanja na smanjenje administrativnog opterećenja i troškova usklađivanja za mala poduzeća i porezna tijela te na malu vjerojatnost znatnog utjecaja na ukupni ostvareni prihod od PDV-a, Mađarskoj bi trebalo odobriti dodatno razdoblje primjene posebne mjere.
            
            
               (10)Odobrenje za primjenu posebne mjere odstupanja trebalo bi biti vremenski ograničeno. Pri utvrđivanju roka trebalo bi ostaviti dovoljno vremena za procjenu djelotvornosti i primjerenosti praga. Usto, u skladu s člankom 3. stavkom 1. Direktive (EU) 2020/285 države članice do 31. prosinca 2024. donose i objavljuju zakone i druge propise koji su potrebni radi usklađivanja s člankom 1. te direktive te ih primjenjuju od 1. siječnja 2025. Stoga bi Mađarskoj trebalo odobriti primjenu posebne mjere odstupanja do 31. prosinca 2024.
            
            
               (11)Provedbenu odluku (EU) 2018/1490 trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               Članak 2. Provedbene odluke (EU) 2018/1490 zamjenjuje se sljedećim:
            
            
               „Članak 2.
            
            
               Ova se Odluka primjenjuje od 1. siječnja 2019. do 31. prosinca 2024.”. 
            
            
               Članak 2.
            
            
               Ova je Odluka upućena Mađarskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Provedbena odluka Vijeća (EU) 2018/1490 od 2. listopada 2018. kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 252, 8.10.2018., str. 38.).
               
               
                  
                     (3)
                  
                        Direktiva Vijeća (EU) 2020/285 od 18 veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
               
               
                  
                     (4)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u: Put k jedinstvenom europskom području PDV-a – vrijeme je za donošenje odluka (COM(2016) 148 final).
               
               
                  
                     (5)
                  
                        Provedbena odluka Vijeća (EU) 2018/1904 od 4. prosinca 2018. o odobrenju Nizozemskoj da uvede posebnu mjeru kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 310, 6.12.2018., str. 25.).
               
               
                  
                     (6)
                  
                        Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.).
               
               
                  
                     (7)
                  
                        Provedbena odluka Vijeća (EU) 2018/2077 od 20. prosinca 2018. o izmjeni Provedbene odluke 2013/53/EU kojom se Kraljevini Belgiji odobrava primjena posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 331, 28.12.2018., str. 222.).
               
               
                  
                     (8)
                  
                        Provedbena odluka Vijeća (EU) 2019/2210 od 19. prosinca 2019. o izmjeni Provedbene odluke 2013/677/EU kojom se Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 332, 23.12.2019., str. 155.).
               
               
                  
                     (9)
                  
                        Provedbena odluka Vijeća (EU) 2018/1919 od 4. prosinca 2018. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 32.).
               
               
                  
                     (10)
                  
                        Provedbena odluka Vijeća (EU) 2020/1261 od 4. rujna 2020. o izmjeni Provedbene odluke (EU) 2017/2408 kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 4.).
               
               
                  
                     (11)
                  
                        Provedbena odluka Vijeća (EU) 2021/358 od 22. veljače 2021. o izmjeni Provedbene odluke (EU) 2017/563 kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 69, 26.2.2021., str. 4.).
               
               
                  
                     (12)
                  
                        Provedbena odluka Vijeća (EU) 2021/86 od 22. siječnja 2021. kojom se Republici Litvi odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 30, 28.1.2021., str. 2.).
               
               
                  
                     (13)
                  
                        Provedbena odluka Vijeća (EU) 2020/1661 od 3. studenoga 2020. o izmjeni Provedbene odluke (EU) 2017/1768 kojom se Republici Hrvatskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 374, 10.11.2020., str. 4.).
               
               
                  
                     (14)
                  
                        Provedbena odluka Vijeća (EU) 2021/753 od 6. svibnja 2021. kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost i o stavljanju izvan snage Provedbene odluke (EU) 2018/279 (SL L 163, 10.5.2021., str. 1.).
               
               
                  
                     (15)
                  
                        Provedbena odluka Vijeća (EU) 2018/1700 od 6. studenoga 2018. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 285, 13.11.2018., str. 78.).
               
               
                  
                     (16)
                  
                        Provedbena odluka Vijeća (EU) 2020/1260 od 4. rujna 2020. o izmjeni Provedbene odluke (EU) 2017/1855 kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 1.).
               
               
                  
                     (17)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija, Strategija za MSP-ove i održivu i digitalnu Europu (COM(2020) 103 final).
               
               
                  
                     (18)
                  
                        Komunikacija Komisije Europskom parlamentu i Vijeću – Akcijski plan za pravedno i jednostavno oporezivanje kojim se podupire strategija oporavka (COM(2020) 312 final).
               
               
                  
                     (19)
                  
                        Uredba Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 165, 11.5.2021., str. 9.).
               
               
                  
                     (20)
                  
                        SL L 347, 11.12.2006., str. 1.
               
               
                  
                     (21)
                  
                        Provedbena odluka Vijeća (EU) 2018/1490 od 2. listopada 2018. kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 252, 8.10.2018., str. 38.).
               
               
                  
                     (22)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
               
               
                  
                     (23)
                  
                        Uredba Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 165, 11.5.2021., str. 9.).